Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan mukainen muun kuin vähäisen muutoksen hyväksymistä koskevan hakemuksen julkaiseminen

(2021/C 226/09)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”Σητεία Λασιθίου Κρήτης” (Sitia Lasithiou Kritis)

EU-nro: PDO-GR-0052-AM01 – 18. joulukuuta 2019

SAN (X) SMM ( )

1. Hakijaryhmä ja oikeutettu etu

Hakijaryhmä: ENOSI SITIAS A.E.S.

Osoite: Sitia Union of Agricultural Cooperatives Α.Ε.S. ΑΕ, Sitia, 72300 Lasithi, Crete

Sähköposti: info@sitiaunion.gr

Hakijaryhmä on se ryhmä, joka toimitti nimityksen rekisteröintiä koskevan alkuperäisen hakemuksen. Kuten sen yhtiöjärjestyksestä käy ilmi, se on ”Σητεία Λασιθίου Κρήτης / Sitia Lasithiou Kritis” -oliiviöljyä (SAN) tuottavien jäsenosuuskuntien katto-osuuskunta. Näin ollen sillä on oikeutettu etu tämän muutoshakemuksen esittämiseen.

2. Jäsenvaltio tai kolmas maa

Kreikka

3. Eritelmän kohta, jota / kohdat, joita muutos koskee Tuotteen nimi

☐ Tuotteen nimi

☒ Tuotteen kuvaus

☒ Maantieteellinen alue

☒ Alkuperätodisteet

☒ Tuotantomenetelmä

☒ Yhteys maantieteelliseen alkuperään

☐ Merkinnät

☐ Muu [täsmennettävä]

4. Muutoksen/muutosten tyyppi

☐ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

☒ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutokset

5.1 Tuotteen kuvaus

Vanhan eritelmän 4.3 kohtaa on parannettu vastaamaan lainsäädännön nykyisiä vaatimuksia, mutta sitä ei ole muutettu olennaisesti. Ainoa muutos on se, että happopitoisuus on alennettu 1 painoprosentista 0,8 painoprosenttiin öljyhappoa. Muut (fysikaalis-kemialliset ja aistinvaraiset) ominaisuudet on lisätty siksi, että niitä ei mainittu vanhassa eritelmässä. Kuvaus sisältää nyt värin, aistinvaraiset ominaisuudet (hedelmäisyys, karvaus ja maun voimakkuus), ekstinktiokertoimet, δ-K-arvon ja peroksidiluvun. Viittaus torjunta-ainejäämiin on poistettu samoin kuin yleinen viittaus kreikkalaiseen oliiviöljyyn.

Yhtenäisen asiakirjan 3.2 kohta on laadittu uudelleen tämän mukaisesti.

Näin ollen uuden eritelmän 2 jakso ”Kuvaus” kuuluu seuraavasti:

”2. KUVAUS

Σητεία Λασιθίου Κρήτης / Sitia Lasithiou Kritis -ekstra-neitsytoliiviöljy tuotetaan yksinomaan Koroneiki-lajikkeen oliiveista, joita viljellään yksilöidyllä maantieteellisellä alueella.

2.1 Fysikaaliset ja aistinvaraiset ominaisuudet

Pullotettuna Σητεία Λασιθίου Κρήτης / Sitia Lasithiou Kriti -oliiviöljyllä on seuraavat ominaisuudet:

— Kirkas vihreä tai kellanvihreä väri

— Hedelmäisyyden mediaani ≥ 3

— Karvauden ja maun voimakkuuden mediaani enintään 5

— Makuvirheiden mediaani = 0

2.2 Kemialliset ominaisuudet

Pullotettuna Σητεία Λασιθίου Κρήτης / Sitia Lasithiou Kriti -oliiviöljyllä on seuraavat kemialliset ominaisuudet:

— Happopitoisuus (painoprosenttia öljyhappoa): ≤ 0,8

— Κ232 ≤ 2,30

— Κ268 ≤ 0,15

— δ-K ≤ 0,005

— Peroksidiluku (MeqO2/kg) ≤ 15”

Perustelu:

Eritelmä on päivitetty vastaamaan lainsäädännön nykyisiä vaatimuksia ja sitä on täsmennetty lisäämällä siihen useampia fysikaalis-kemiallisia ominaisuuksia, sillä vanhassa eritelmässä mainittiin ainoastaan happopitoisuus. Tämä helpottaa eritelmän valvomista ja tuotteen laadun turvaamista. Happopitoisuutta on alennettu ja eritelmään lisätyille fysikaalis-kemiallisille ominaisuuksille asetetut rajat ovat lainsäädännössä säädettyjä rajoja tiukemmat öljyn korkealaatuisuuden varmistamiseksi.

5.2 Maantieteellinen alue

Maantieteellinen alue (eritelmän 3 jakso ja yhtenäisen asiakirjan 4 kohta) on määritelty uudelleen seuraavasti:

”Σητεία Λασιθίου Κρήτης / Sitia Lasithiou Kritis -ekstra-neitsytoliiviöljyä tuotetaan Sitian, Analipsin, Itanosin ja Lefkin kuntayksiköiden sekä Makri Gialosin kuntayksikössä sijaitsevien Agios Stefanosin, Stavrochorin ja Orinon yhteisöjen rajojen rajaamalla alueella.”

Perustelu:

Maantieteellinen alue on määritelty uudelleen maan nykyisten hallintoalueiden perusteella, sillä Kreikassa on tehty kaksi hallinnollista uudistusta nimen ensimmäisen rekisteröinnin jälkeen. Lisäksi siihen kuuluu nyt kaksi yhteisöä, jotka jäivät vahingossa pois alkuperäisestä hakemuksesta. Vuosi sen jälkeen, kun alkuperäiset asiakirjat lähetettiin Euroopan yhteisölle (1997), Kreikan hallintoalueet järjestettiin uudelleen Kapodistriasin uudistuksella (laki 2539/1997). Kun nimi ”Sitia Lasithiou Kritis” rekisteröitiin (1998), muutokset olivat jo tapahtuneet, ja tästä syystä entisessä Sitian maakunnassa sijainneet Lithinesin ja Orinon yhteisöt jätettiin tahattomasti pois, sillä niitä ei nimenomaisesti mainittu. Kreikan hallintoalueita muutettiin vielä kerran Kallikratisin uudistuksella (laki 3852/2010). Edellä esitetty maantieteellisen alueen määritelmä kattaa alkuperäisen maantieteellisen alueen, joka vastasi Sitian entistä maakuntaa (mukaan lukien ne kaksi yhteisöä, joita ei ollut erikseen mainittu).

5.3 Alkuperätodisteet

Eritelmän 4 jaksossa esitetään alkuperätodisteiden osalta täytettävät vaatimukset.

Perustelu:

Eritelmässä edellytetään nyt, että jokaisesta jalostusvaiheesta (oliivit ja oliiviöljy) pidetään kirjaa. Tätä ei mainittu vanhassa eritelmässä. Muutoksen tarkoituksena on tehostaa raaka-aineen alkuperän todentamista ja varmistaa, että öljy on peräisin yksilöidyltä alueelta.

5.4 Tuotantomenetelmä

Eritelmän 3 jaksoa ”Viljelyn kuvaus – lajikkeet”, erityisesti 3.1–3.6 kohtaa, sekä 4 jaksoa ”Korjuu – oliivien jalostus – varastointi”, erityisesti 4.1, 4.2 ja 4.4 kohtaa, on muutettu siten, että uudessa tekstissä mainitaan ainoastaan ne viljelykäytännöt, joita noudatetaan ja jotka ovat välttämättömiä Σητεία Λασιθίου Κρήτης / Sitia Lasithiou Kritis -oliiviöljyn tuotannossa, ja viittaukset oliivinviljelyyn yleensä on poistettu.

Erityisesti maanmuokkausta koskevaa kohtaa (vanhan eritelmän kohta 3.1) on tiivistetty, ja nyt siinä vain todetaan, miten maata muokataan ja miksi. Lannoitusta koskeva kohta (vanhan eritelmän kohta 3.2) on poistettu, koska siinä kuvataan yleisesti oliivinviljelykäytäntöjä. Kastelun osalta (vanhan eritelmän 3.3 kohta) kasteluveden lähteitä, oliivipuiden tarvitsemia vesimääriä ja kasteluajankohtia koskevat tiedot on poistettu, mutta tieto siitä, että kastelua tarvitaan noin kuuden kuukauden ajan, on säilytetty. Leikkaamisen osalta (vanhan eritelmän 3.4. kohta) alueen viljelykäytäntöjä koskevat tiedot on säilytetty, mutta oliivipuiden leikkaamista koskevat yleiset tiedot on poistettu. Tuholaisten ja kasvitautien torjuntaa koskevassa kohdassa (vanhan eritelmän 3.5. kohta) ei enää mainita organofosfaattihyönteismyrkkyjen käyttöä syöttiruiskutuksissa oliivikärpäsen torjumiseksi, koska nykyisin käytetään myös muihin kemiallisiin ryhmiin kuuluvia tehokkaita aineita.

Vanhan eritelmän 4.1 kohtaa (Sadonkorjuu) on lyhennetty huomattavasti siten, että se sisältää vain nykyisin käytettäviä menetelmiä sekä ainoastaan erityisiä piirteitä koskevia tietoja eikä yleisiä tietoja. Vanhan eritelmän mukaan oliivit korjataan loppusyksystä ja alkutalvesta, mutta tätä kohtaa on muutettu ottaen huomioon nykyinen kehitys (ilmastonmuutos, kaupalliset kehityssuuntaukset), koska oliivien korjuu alkaa nykyisin yleensä marraskuussa tai joinakin vuosina jopa aiemmin ja se määräytyy aina hedelmien kypsyysasteen mukaan. Eri korjuumenetelmät mainitaan edelleen, mutta yksityiskohtaisemmat tiedot sekä kuvaus oliivien korjuusta kopistelemalla on poistettu. Oliivien kuljetustavan kuvausta on parannettu huomattavasti nykykäytännön mukaiseksi. Vanhassa eritelmässä mainittujen kangassäkkien lisäksi eritelmään sisältyy nyt myös erityisesti muovilaatikoiden käyttö, jolla varmistetaan oliivien hyvä ilmanvaihto ja estetään sienten kasvu. Vaikka muovisäkkejä käytetään muilla alueilla, niiden käyttö kielletään nimenomaisesti, jotta estetään pehmitteiden pääsy öljyyn. Oliivien korjuun ja murskaamisen välinen aika on nyt enintään 48 tuntia, kun vanhan eritelmän mukaan se saattoi olla jopa 3 päivää (”enintään 2–3 päivää”).

Oliivien jalostamisen kuvauksesta (vanhan eritelmän 4.2 kohta) on poistettu kohta, joka koskee öljyn valmistamista puristamalla, koska tätä menetelmää ei enää käytetä alueella. Jalostusvaiheet on mainittu, mutta yksityiskohtaista kuvausta ei esitetä, koska vaiheet ovat samat kaikissa öljypuristamoissa eivätkä ne ole tyypillisiä vain tälle alueelle. Myös maininta puristamon mekaanisten osien valmistukseen käytetystä materiaalista on poistettu, sillä siitä säädetään lainsäädännössä eikä se liity mitenkään tuotteen ominaisuuksiin.

Oliiviöljyn varastointia ja pakkaamista koskevaa vanhan eritelmän 4.4. kohtaa on parannettu lisäämällä varastointia koskevia lisätietoja. Nyt kohdassa todetaan, että öljy kuljetetaan asianmukaisissa säiliöautoissa, jotka ovat voimassa olevan lainsäädännön mukaisia. Vaatimus öljyn säilyttämisestä ruostumattomasta teräksestä valmistetuissa säiliöissä on säilytetty. Pakkauksen tilavuus voi olla enintään 5 litraa. Pakkauksen tulee täyttää voimassa olevan lainsäädännön vaatimukset materiaalin luonteen osalta.

Näin ollen uuden eritelmän vastaava kohta kuuluu seuraavasti:

”5.1. Viljelykäytäntö Oliivit korjataan perinteisillä oliivinkorjuumenetelmillä, jotka on mukautettu alueen maaperään ja ilmasto-olosuhteisiin. Maanmuokkaus, jolla pyritään hyödyntämään maaperän kosteus mahdollisimman hyvin, ilmastamaan maaperää ja torjumaan rikkakasveja, tapahtuu pääasiassa mekaanisesti. Suurin osa oliivitarhoista kastellaan. Kastelu on tarpeen alueen olosuhteiden vuoksi, ja sitä voidaan tarvita jopa kuuden kuukauden ajan. Viljelyssä käytetään pääsääntöisesti vedensäästöjärjestelmiä. Sitian alueella puut leikataan aina, mikä tarkoittaa yleensä sitä, että osa kasvusta poistetaan talvella tai keväällä ennen sellaista vuotta, jona on odotettavissa suuri sato. Näin saavutetaan tasapaino kasvun ja hedelmien kehityksen välillä ja varmistetaan tasainen tuotos. Alueen suurimmat kasvinsuojeluongelmat liittyvät hyönteisiin. Sienitaudit eivät ole ongelma suhteellisen alhaisen kosteuden vuoksi. Pääasiallinen tuholainen on oliivikärpänen, jonka torjuntaan käytetään tarvittaessa syöttiruiskutuksia tai muita vähäisiä torjuntakeinoja.

5.2 Korjuu Oliivien korjuu alkaa alueella yleensä marraskuussa tai joinakin vuosina jopa aikaisemmin, ja se määräytyy hedelmien kypsyysasteen mukaan. Alan kirjallisuudessa todetaan, että kun oliivien väri alkaa muuttua kellanvihreästä tumman violetiksi, niiden öljypitoisuus on korkein ja öljy on laadultaan parasta. Oliivit korjataan käsin, kopistelemalla tai mekaanisin keinoin mutta pääasiassa kopistelukoneilla, joiden alla on asianmukaisesti suunnitellut verkot oliivien keräämiseksi.

5.3 Oliivien kuljetus ja jalostus Korjatut oliivit kuljetetaan viljelylohkoilta yksilöidyn alueen öljynpuristamoihin useimmiten löyhästi punotuissa säkeissä, jotka on valmistettu elintarvikkeille soveltuvasta materiaalista, mutta myös muovilaatikoissa, jotta varmistetaan, että ilma kiertää riittävästi sienten kasvun estämiseksi. Muovisäkkien käyttö on kielletty. Oliivit murskataan 48 tunnin kuluessa niiden korjuusta. Kun oliivit saapuvat puristamoon, niistä poistetaan lehdet ilmapuhaltamalla ja ne punnitaan ja pestään juomavedellä. Ensimmäisessä jalostusvaiheessa oliivit murskataan murskaimessa, minkä jälkeen oliivitahna puristetaan ja sen osa-ainekset erotetaan sentrifugissa. Oliivitahnan lämpötila pidetään tiukasti alle 27 °C:ssa, joten öljy ”kylmäerotetaan”– tämä tarjoaa muun muassa parhaat puristusolosuhteet – tuotteelle ominaisten aistinvaraisten ominaisuuksien saavuttamiseksi.

5.4 Öljyn varastointi ja kuljetus Oliiviöljy säilytetään ruostumattomasta teräksestä valmistetuissa säiliöissä. Varastoinnin aikana laskeutunut kiinteä aines ja kasvinesteet (pohjasakka) poistetaan tarvittaessa dekantoimalla tai suodattamalla puhtaaseen säiliöön. Öljynpuristamo pitää kirjaa tankkien täytön alkamis- ja päättymispäivämääristä. Oliiviöljy kuljetetaan puristamosta pakkaamoon soveltuvissa säiliöautoissa, jotka täyttävät voimassa olevan lainsäädännön vaatimukset.

5.5 Pakkaus Oliiviöljyn parhaan mahdollisen säilyvyyden varmistamiseksi ”Σητεία Λασιθίου Κρήτης / Sitia Lasithiou Kritis” pakataan pakkaamoissa, jotka on merkitty erityisiin rekistereihin ja jotka täyttävät EU:n ja Kreikan voimassa olevan lainsäädännön vaatimukset. Öljy pakataan soveltuvasta materiaalista valmistettuihin säiliöihin, joiden tilavuus on enintään 5 litraa.” Perustelu: Tuotantomenetelmää koskeva jakso on päivitetty vastaamaan nykyisiä viljelytarpeita sekä elintarvikkeiden turvallisuutta ja laatua koskevia vaatimuksia. Kaikilla ehdotetuilla muutoksilla otetaan käyttöön tiukempia vaatimuksia, jotka parantavat tuotetun öljyn laatua. Samalla jaksoa on lyhennetty ja tiedot muista kyseisellä maantieteellisellä alueella tuotetuista tuotteista sekä muut yleiset viitteet, jotka eivät koske kyseistä oliiviöljyä tai jotka eivät kuulu eritelmään, on poistettu, samoin kuin viittaukset käytäntöihin, joita ei enää noudateta. Sadonkorjuu alkaa nyt aikaisemmin ilmastonmuutoksen vuoksi ja myös siksi, että nykyinen kaupallinen suuntaus on tuottaa runsaasti fenoliyhdisteitä sisältävää oliiviöljyä, mikä edellyttää aikaisempaa korjuuta. Eritelmään on lisätty kirjallisuusviitteitä.

5.5 Yhteys maantieteelliseen alkuperään

Vanhan eritelmän 2 jaksoa ja yhtenäisen asiakirjan 5 kohtaa (Yhteys maantieteelliseen alkuperään) on muutettu. Alkuperäiseen hakemukseen sisältyvät seikat, jotka koskevat yksinomaan luontoon liittyviä tekijöitä (maaperä ja ilmasto) ja inhimillisiä tekijöitä, on säilytetty, kun taas alkuperäisen eritelmän koko ensimmäinen jakso, joka sisältää yleistä tietoa maankäytöstä, väestöstä, työllisyydestä sekä alkutuotannon ongelmista ja näkymistä, on poistettu. Tiedot alueen maaperästä (maaperätyypit, koostumus ja pH) on säilytetty ja ilmastotiedot (lämpötilat, sademäärä, auringonpaiste) on päivitetty. Lisäksi jaksoa on laajennettu seikoilla, jotka osoittavat tuotteen ominaisuuksien sekä alueen luontaisten luontoon liittyvien tekijöiden ja inhimillisten tekijöiden välisen yhteyden, sekä tiedoilla öljyn voittamista palkinnoista.

Perustelu:

1. Alkuperäisen eritelmän 1 jakso on poistettu sillä perusteella, että se sisälsi yleistä tietoa Sitian maakunnasta, oliivinviljelyyn liittymättömästä maankäytöstä, väestöstä, työllisyydestä sekä alkutuotannon ongelmista ja näkymistä. Nämä tiedot eivät ole merkityksellisiä tuote-eritelmän kannalta. Ilmastoa ja maaperää koskevat tiedot on päivitetty.

2. Lämpötilaa ja sademäärää koskevat tiedot on päivitetty tuoreemmilla tiedoilla. Nämä tiedot ovat tärkeitä, koska ne liittyvät viljelymenetelmään (maanmuokkaus maaperän kosteuden hyödyntämiseksi paremmin, kastelu kuuden kuukauden ajan). Myös auringonpaisteesta on lisätty tietoa (aurinkoisten tuntien määrä), koska auringonvalon suuri määrä liittyy oliiviöljyn hedelmäisyyteen.

3. Sitia Lasithiou Kritis -nimen rekisteröinnin jälkeen öljy on voittanut monia palkintoja kansallisissa ja kansainvälisissä kilpailuissa, ja sitä myydään tärkeimmillä tavaroita ja palveluja myyvillä verkkosivuilla. Tuote on voittanut yli 30 palkintoa, muun muassa kolme Mario Solinas -palkintoa, joista kaksi oli ensimmäisiä palkintoja. Eritelmässä on nyt taulukko, jossa on tietoja joistakin näistä palkinnoista.

4. Sekä yhtenäiseen asiakirjaan että eritelmään on lisätty tietoja, jotka liittyvät inhimillisiin tekijöihin ja tuottajien asiantuntemukseen. Tekstissä mainitaan nyt oliivipuiden leikkaaminen tasaisen tuotoksen varmistamiseksi, oliivien kuljetustapa ja niiden korjuu asianmukaisena ajankohtana värin ollessa oikea, jotta niiden öljypitoisuus olisi mahdollisimman suuri ja öljyssä olisi runsaasti aromaattisia ainesosia, jotka lisäävät niiden hedelmäisyyttä. Öljy on voittanut monia palkintoja juuri hedelmäisyytensä ansiosta.

5. Tuotteen ominaispiirteiden ja yksilöidyn maantieteellisen alueen välistä syy-seuraussuhdetta vahvistavat seuraavat tekijät: Viljeltyä lajiketta pidetään yhtenä öljyntuotantoon parhaiten soveltuvista lajikkeista. Kalkkikivipitoinen maaperä ja runsas auringonvalo lisäävät aromaattisten ainesosien pitoisuutta hedelmissä. Alueen osittain vuoristoinen pinnanmuodostus vaikuttaa myönteisesti laatuun. Oliivit korjataan, kun niiden kypsyysaste on juuri oikea, jotta öljyn aromaattisten ainesosien pitoisuus on mahdollisimman suuri. Puristaminen alle 27 °C:n lämpötilassa ja öljyn varastointi soveltuvissa säiliöissä auttavat säilyttämään öljyn erinomaiset aistinvaraiset ominaisuudet. Κ232-ekstinktiokerroin on alhainen alhaisen puristuslämpötilan (enintään 27 °C) ja oliivien korjuun ja murskaamisen välillä kuluvan lyhyen ajan (enintään 48 tuntia) vuoksi.

6. Kansanperinnettä ja historiaa koskevat tiedot on poistettu, koska ne eivät ole merkityksellisiä eikä niitä ollut alkuperäisessä eritelmässä. Yhtenäistä asiakirjaa on muutettu soveltuvin osin eritelmään tehtyjen muutosten ja lisäysten sisällyttämiseksi siihen.

YHTENÄINEN ASIAKIRJA

”Σητεία Λασιθίου Κρήτης” (Sitia Lasithiou Kritis)

EU-nro: PDO-GR-0052-AM01 – 18. joulukuuta 2019

SAN (X) SMM ( )

1. [SAN:n tai SMM:n] nimi tai nimet

”Σητεία Λασιθίου Κρήτης” (Sitia Lasithiou Kritis)

2. Jäsenvaltio tai kolmas maa

Kreikka

3. Maataloustuotteen tai elintarvikkeen kuvaus

3.1. Tuotelaji

Luokka 1.5. Rasvat (voi, margariini, öljyt jne.)

3.2. Kuvaus 1 kohdassa nimetystä tuotteesta

Σητεία Λασιθίου Κρήτης / Sitia Lasithiou Kritis -ekstra-neitsytoliiviöljy tuotetaan yksinomaan Koroneiki-lajikkeen oliiveista, ja pullotettuna sillä on oltava seuraavat fysikaaliset, kemialliset ja aistinvaraiset ominaisuudet:

— Kirkas vihreä tai kellanvihreä väri

— Hedelmäisyyden mediaani ≥ 3 ja karvauden ja maun voimakkuuden mediaani ≤ 5. Makuvirheiden mediaani = 0

— Happopitoisuus (painoprosenttia öljyhappoa) ≤ 0,8, Κ232 ≤ 2,30, Κ268 ≤ 0,15, δ-K ≤ 0,005 ja peroksidiluku (MeqO2/kg) ≤ 15

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Σητεία Λασιθίου Κρήτης / Sitia Lasithiou Kritis -ekstra-neitsytoliiviöljyä tuotetaan yksinomaan mekaanisin keinoin Koroneiki-lajikkeen oliiveista, joka on ainoa alueella viljeltävä lajike.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Tuotantovaiheet, joiden on tapahduttava määritellyllä maantieteellisellä alueella: oliivien viljely ja korjuu sekä kaikki oliiviöljyn tuotannon ja jalostuksen vaiheet.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

–

3.6. Tuotteen, johon rekisteröity nimi viittaa, merkitsemistä koskevat erityiset säännöt

Tuotemerkinnöissä on oltava aakkosnumeerinen koodi, joka koostuu rekisteröidyn nimen kahdesta ensimmäisestä kirjaimesta (ΣΗ), säiliön sarjanumerosta ja tuotantovuoden kahdesta viimeisestä numerosta. Pakkauksessa on oltava myös voimassa olevan kansallisen ja EU:n lainsäädännön edellyttämät tiedot.

4. Maantieteellisen alueen tarkka rajaus

Σητεία Λασιθίου Κρήτης / Sitia Lasithiou Kritis -ekstra-neitsytoliiviöljyä tuotetaan Sitian, Analipsin, Itanosin ja Lefkin kuntayksiköiden sekä Makri Gialosin kuntayksikössä sijaitsevien Agios Stefanosin, Stavrochorin ja Orinon yhteisöjen rajojen rajaamalla alueella.

5. Yhteys maantieteelliseen alueeseen

Tuotteen erityiset laadulliset ja aistinvaraiset ominaisuudet johtuvat viljellyn lajikkeen, erityisten maaperä- ja ilmasto-olosuhteiden sekä inhimillisten tekijöiden yhdistelmästä sekä pitkästä oliivinviljelyperinteestä.

Yksilöidyllä maantieteellisellä alueella vallitsee Välimeren ilmasto, jolle on ominaista auringonvalon suuri määrä, vähäiset sateet, joita saadaan vain muutaman kuukauden ajan vuodessa, ja alhainen suhteellinen kosteus. Alueen erityispiirteen muodostavat pohjois-, luoteis- ja etelätuulet, jotka puhaltavat ympäri vuoden ja vaikuttavat suoraan paikalliseen ilmastoon.

Lämpötiloissa ei ole suuria vaihteluita. Vuotuinen keskilämpötila on 18–20 °C. Kylmin kuukausi on tammikuu, jonka keskilämpötila 12,2 °C, ja kuumin kuukausi on heinäkuu, jonka keskilämpötila on 25,9 °C. Suurin osa sateista saadaan lokakuusta maaliskuuhun, ja keskimääräinen vuotuinen sademäärä on 478,9 mm. Ilmankosteus on alhainen erityisesti kesällä, ja sen vuotuinen keskiarvo on 66,4 prosenttia. Huhtikuusta syyskuuhun aurinko paistaa noin 350 tuntia kuukaudessa, ja auringonpaistetta saadaan keskimäärin yli 2 800 tuntia vuodessa.

Yksilöity maantieteellinen alue sijaitsee Kreetan itäosassa, ja se on pääosin osittain vuoristoista tai vuoristoista. Maaperä on pääasiassa kalkkipitoista ja peräisin sedimenttikerrostumista. Alueella esiintyviä maaperätyyppejä ovat seuraavat: 1. Punaiset maalajit ja kalkkipitoisen kiven rapautumisesta muodostunut kivinen maaperä (paljas, kivinen kalkkikivimaa). 2. Tummat ja vaaleat humus- ja karbonaattipitoiset maalajit sekoittuneina punaisiin maalajeihin (savipitoinen ja kivinen kalkkikivimaa). Näitä maalajeja esiintyy tasangoilla. 3. Huuhtoutuneet, yleensä happamat karstimaalle ominaiset laaksojen maalajit, joita on Chandrasin tasangolla.

Yleensä maaperä, jossa oliiveja viljellään, on keskikarkeaa (savista hiekkamaata ja hiekkaista savimaata) ja keskisyvää, ja sen pH on neutraali tai lievästi emäksinen (7–7,5) maaperän kalsiumpitoisuuden vuoksi.

Σητεία Λασιθίου Κρήτης / Sitia Lasithiou Kritisi -oliiviöljyn erityisyys johtuu

— siitä, että öljy valmistetaan yksinomaan Koroneiki-lajikkeen oliiveista

— öljyn matalista hapettumisarvoista, joiden ansiosta Κ268-arvot ovat alle 0,15

— öljyn aistinvaraisista ominaisuuksista: sen hedelmäisyyden vähimmäisarvo on 3 ja karvauden ja maun voimakkuuden enimmäisarvot alle 5, eli enintään 2 pistettä hedelmäisyyden mediaanin yläpuolella. Tämä antaa Σητεία Λασιθίου Κρήτης / Sitia Lasithiou Kritisi -oliiviöljylle sen tasapainoisen luonteen.

Tuotteen erityiset laadulliset ja aistinvaraiset ominaisuudet johtuvat viljellyn lajikkeen, erityisten maaperä- ja ilmasto-olosuhteiden sekä inhimillisten tekijöiden yhdistelmästä sekä pitkästä oliivinviljelyperinteestä.

Alueella viljeltävä Koroneiki-oliivilajike sopii ihanteellisesti yksilöidylle maantieteelliselle alueelle, koska se viihtyy kuumassa ja kuivassa ilmastossa, mutta on herkkä kylmälle.

Alueen maaperä- ja ilmasto-olosuhteet vaikuttavat merkittävästi oliiviöljyn hedelmäisyyteen. Kirjallisuuden perusteella tiedetään, että kalkkikivimaaperä ja runsas auringonpaiste auttavat lisäämään aromaattisten ainesosien pitoisuutta oliiveissa, mikä lisää öljyn hedelmäisyyttä, jonka arvo on yli 3. Lisäksi alueen osittain vuoristoinen pinnanmuodostus vaikuttaa myönteisesti laatuun, sillä mäkisillä alueilla tuotettua öljyä pidetään laadultaan parempana ja sen säilyvyys on parempi.

Inhimillisen tekijän muodostaa oliiviöljyn tuottajien pitkäaikainen kokemus. Alueella tapahtuvassa puiden leikkaamisessa osa kasvusta poistetaan talvella tai keväällä ennen sellaista vuotta, jona on odotettavissa suuri sato, tasaisen tuotoksen varmistamiseksi. Oliivien korjuu niiden kypsyysasteen ollessa juuri oikea, kun oliivien väri alkaa muuttua kellanvihreästä tumman violetiksi, jotta niiden öljypitoisuus on mahdollisimman suuri ja öljy sisältää runsaasti aromaattisia ainesosia, edellyttää myös erityistä asiantuntemusta. Oliivien jalostus alle 27 °C:n lämpötilassa (kylmäerotus) ja oliiviöljyn varastointi soveltuvissa säiliöissä mahdollistavat hedelmien erinomaisten aistinvaraisten ominaisuuksien säilymisen öljyssä. Κ232-ekstinktiokerroin on alhainen, koska oliivien jalostuksessa on noudatettu hyvää käytäntöä (öljyn kylmäerotus) ja koska korjuun ja murskaamisen välinen aika on lyhyt, enintään 48 tuntia. Oliivit kuljetetaan useimmiten löyhästi punotuissa säkeissä, jotka on valmistettu elintarvikkeille soveltuvasta materiaalista, mutta myös muovilaatikoissa, jotta varmistetaan, että ilma kiertää riittävästi sienten kasvun estämiseksi. Muovisäkkien käyttö on kielletty.

Poikkeuksellisen laatunsa vuoksi Σητεία Λασιθίου Κρήτης / Sitia Lasithiou Kritis -oliiviöljy on voittanut lukuisia palkintoja sekä kansallisissa että kansainvälisissä kilpailuissa. Parhaana saavutuksena voidaan mainita kolme palkintoa kansainvälisen oliivineuvoston Mario Solinas -kilpailussa.

Eritelmän julkaisutiedot

(tämän asetuksen 6 artiklan 1 kohdan toinen alakohta)

http://www.minagric.gr/images/stories/docs/agrotis/POP-PGE/prodiagrafes_siteia_lasithiou160321.pdf

(1) EUVL L 343, 14.12.2012, s. 1.